VEGA præsenterer

**Balthazar skruer op for feberen**

*Det belgiske band udfolder deres nye og mere legende sange fra albummet, Fever, i Lille VEGA den 1. marts.*

Fra de første bass-åbningstoner på titeltnummeret ”Fever” er det tydeligt, at belgiske Balthazar er gået i nye retninger på deres femte album. Den poppede indierock-kvintet brugte flere måneder på at skrive og producere sig frem til en lyd for *Fever*. Og med selvsamme single skabte de et ærligt og legende udgangspunkt for albummet.

Den tidsløshed og friskhed, som du finder hos Talking Heads, blev et referencepunkt for de to frontmænd og sangskrivere, Maarten Devoldere og Jinte Deprez. De ville væk fra lyden på deres tidligere album, som de beskriver som langsom og lidt melankolsk. *Fever* skulle være mindre seriøs med skramlende instrumentering og mere sjov.

Albummet er ifølge frontmændene skrevet til og fra hofterne med et elegant strejf i melodierne fra den jazzede følelse på ”Roller Coaster” og ”Wrong Faces” til de solbeskinnede og tropiske indspark på ”I’m Never Gonna Let You Down” og ”You’re So Real”.

Der er gået fire år siden Balthazar har udgivet et album. Deprez og Devoldere brugte pausen på forskellige soloprojekter, der i sidste ende endte med at inspirere dem til at starte på *Fever*. Devoldere udgav to album under kunstnernavnet Warhaus, hvor han udforskede et frodigt og lunefuldt art jazzunivers. Deprez dyrkede sin kærlighed til old-school R&B og udgav et soloalbum som J. Bernardt.

**Fakta om koncerten:**  
Balthazar (BE)  
Søndag d. 1. marts kl. 21.00  
Lille VEGA, Enghavevej 40, 1674 København V  
Billetpris: 180 kr. + gebyr  
Billetsalget starter onsdag den 28. august kl. 10.00 via vega.dk og Ticketmaster.